Hego-Ekialdeko Asiako Tratatuaren Erakundea

Hego-Ekialdeko Asiako Tratatuaren Erakundea edo Asiako Hego-ekialdeko Elkartea () edo ASEAN hego-ekialdeko Asiako hamar herrialdek osaturiko erakunde geo-politiko eta ekonomikoa da. 1967ko abuztuaren 8an Bangkoken Indonesia, Malaysia, Filipinak, Singapur eta Thailandiak sortua, egun Brunei (1984tik), Myanmar, Kanputxea, Laos eta Vietnamera (1995etik) zabaldu da. Bere helburua eskualdeko garapen ekonomiko, sozial eta kultural garatzea da.

Erakundeak 4,46 milioi km2 azalera (Lurraren %3a) eta 600 milioi biztanle (Lurraren %8,8a) ditu. Ekonomia bakarra balitz, munduko 9. eta Asiako 3. handiena izango litzateke.

Historia 

Sortu eta hasierako urteetan elkarte kideen arteko lotura ez zen oso estua. 1970. urtearen hamarkadaren erdi aldera, ordea, zenbait kidek bizi zuten ekonomia hazkunde aldi oparoa eta Vietnamgo gerra amaitu berriak Asiako hego-ekialdera ekarri zuen indar egoera berria zela medio, kohesio berria hartu zuen elkarteak. Gerra hotzaren amaierarekin batera elkarteko kideek eskualdean zuten indarra areagotu zen, eta politika berriekin batera, elkartekideen eragina eta ekonomia hazkundea asko indartu ziren. Hala, 1990eko hamarkada osoan zehar ASEAN elkartearen eragina berebizikoa izan zen eskualdeko merkataritza zein politika erabakietarako. 1992. urtean elkartekideek merkataritza askerako eremua sortu zuten beren ekonomien artean. Urrats berriak herrialdeen arteko elkar trukea areagotzea zuen helburua, eta merkataritzari eta inbertsioei oztopoak kendu zitzaizkien horretarako. Egun erakundeak lanean dihardu 2003. urterako erabateko merkatu bateratu bat sortzeko, horretarako herrialde kideen arteko muga-zergen beherapenak ezarriz, eta oro har, eremu horretako ekonomia hazkundea sustatuz.

Erreferentziak

Kanpo estekak 

Asiako politika
Nazioarteko erakundeak
Hego-ekialdeko Asia
Gobernu-arteko erakundeak